Uznesenie Krajského súdu Bratislava sp. zn. 6S/3/2012 z 14. 2. 2013
Uznesenie Krajského súdu Bratislava z 14. februára 2013, sp. zn. 6S/3/2012, ECLI:SK:KSBA:2013:1012201598.2
Súd: Krajský súd Bratislava
Spisová značka: 6S/3/2012
ECLI: ECLI:SK:KSBA:2013:1012201598.2
Dátum vydania: 14. 2. 2013
Forma: Uznesenie
Text rozhodnutia
Súd: Krajský súd Bratislava Spisová značka: 6S/3/2012 Identifikačné číslo súdneho spisu: 1012201598 Dátum vydania rozhodnutia: 15. 02. 2013 Meno a priezvisko sudcu, VSÚ: JUDr. Petra Príbelská, PhD. ECLI: ECLI:SK:KSBA:2013:1012201598.2 Uznesenie Krajský súd v Bratislave v právnej veci žalobcu: DHL Logistics (Slovakia) spol. s r.o., IČO 31 354 467, so sídlom Diaľničná 2, 903 01 Senec, právne zastúpený: Milan Šiška advokát, s.r.o., so sídlom Turčianska, blok F 2, 821 09 Bratislava, proti žalovanému: Finančné riaditeľstvo Slovenskej republiky, so sídlom Lazovná 63, 974 01 Banská Bystrica, o preskúmanie zákonnosti rozhodnutia č. 16469/2012 zo dňa 27.6.2012 a o prerušení konania, takto r o z h o d o l : Krajský súd v Bratislave konanie vedené pod sp. zn. 6S/3/2012 p r e r u š u j e až do právoplatného rozhodnutia Súdneho dvora Európskej únie o predbežnej otázke vo Veci C-361/11 Hewlett-Packard c/ a Inspecteur van de Belastingdienst. o d ô v o d n e n i e : Žalobou doručenou Krajskému súdu v Bratislave dňa 4.9.2012 sa žalobca domáhal preskúmania zákonnosti rozhodnutia žalovaného č. 16469/2012 zo dňa 27.6.2012, ktorým žalovaný podľa § 59 ods. 2 zákona č. 71/1967 Zb. o správnom konaní odvolania žalobcu proti rozhodnutiam Colného úradu Trnava č. 27080/2011-5871 zo dňa 24.11.2011, č. 27272/2011-5871 zo dňa 24.11.2011, č. 27275/2011-5871 zo dňa 24.11.2011, č. 27277/2011-5871 zo dňa 24.11.2011, č. 26682/2011-5871 zo dňa 24.11.2011, č. 27417/2011-5871 zo dňa 25.11.2011, č. 27419/2011-5871 zo dňa 25.11.2011, č. 27421/2011-5871 zo dňa 25.11.2011 a č. 27422/2011-5871 zo dňa 25.11.2011 zamietol a napadnuté rozhodnutia Colného úradu Trnava potvrdil. Krajskému súdu v Bratislave bol dňa 4.2.2013 doručený návrh žalobcu na prerušenie konania podľa § 109 ods. 2 písm. c) O.s.p., nakoľko v súčasnosti prebieha na Súdnom dvore Európskej únie rozhodovanie o predbežnej otázke vo Veci C-361/11 Hewlett-Packard c/a Inspecteur van de Belastingdienst. Dňa 8.7.2011 vnútroštátny súd Rechtbank Haarlam podal návrh na začatie prejudiciálneho konania na Súdny dvor Európskej únie v súvislosti s prípadom Hewlett-Packard c/a Inspecteur van de Belastingdienst. Prejudiciálne otázky, ktoré sú predmetom prebiehajúceho konania na súdnom dvore sa týkajú: - otázky posúdenia skutočností rozhodujúcich pre zatriedenie a toho či majú multifunkčné zariadenia kopírovaciu funkciu ako hlavnú funkciu alebo nie, - ako aj posúdenia otázky, či je colná sadzba vo výške 6% podľa položky 8443 31 91 v zmysle nariadenia č. 1031/2008 platná, ak ide o multifunkčné prístroje, ktoré sa v súlade s pokynmi Súdneho dvora v spojených veciach C-362/07 a C-363/07 mali zaradiť do položky KN 8471 60 20 Žalobca ďalej v návrhu uviedol, že je tu existencia možnosti prijatia rozdielnych právnych názorov v súvislosti s riešením tej istej právnej otázky. Takáto situácia môže nastať v prípade, ak by Súdny dvor vo Veci C- 361/11 dospel k právnym záverom odlišných od právnych záverov, ku ktorým dospeje súd v predmetnom konaní. Podľa žalobcu sa prerušením konania predíde tomu, aby nedošlo k inému právnemu záveru o tej istej právnej otázke ako v inom súdnom konaní, čo by bolo v rozpore s požiadavkou právnej istoty účastníkov konania. Prerušením konania sa tak isto predíde situácii, kedy sa v dôsledku prijatia rozhodnutia v tomto konaní, ktoré nebude v súlade s rozhodnutím Súdneho dvora vo veci C- 361/11, bude účastník konania prostredníctvom inštitútu dovolania domáhať zrušenia právoplatného súdneho rozhodnutia, ktoré je v rozpore s komunitárnym právom, tak ako je uvedené v ustanovení § 228 ods. 1 písm. e) O.s.p. Neprerušenie konania by mohlo viesť k značnej nehospodárnosti konania a k ohrozeniu zabezpečenia jednotnej rozhodovacej činnosti. Podľa ustanovenia § 109 ods. 2 písm. c) Občianskeho súdneho poriadku (ďalej len ,,O.s.p.“), pokiaľ súd neurobí iné vhodné opatrenia, môže konanie prerušiť, ak prebieha konanie, v ktorom sa rieši otázka, ktorá môže mať význam pre rozhodnutie súdu alebo ak súd dal na takého konanie podnet. Krajský súd v Bratislave na základe vyššie uvedených skutočností dospel k záveru, že konanie vedené pod sp.zn.6S/3/2012 sa preruší, nakoľko rozhodnutie v predmetnej veci záleží od rozhodnutia Súdneho dvora Európskej únie o predbežnej otázke vo Veci C-361/11 Hewlett-Packard c/a Inspecteur van de Belastingdienst, ktorá môže mať ďalší význam pre rozhodnutie súdu v tejto veci. Poučenie: Proti tomuto uzneseniu možno podať odvolanie do 15 dní odo dňa jeho doručenia na Najvyšší súd Slovenskej republiky prostredníctvom Krajského súdu v Bratislave, písomne v troch vyhotoveniach. V odvolaní sa má popri všeobecných náležitostiach (§ 42 ods. 3 OSP) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

